ตลท.แนะผถห.สมัคร “e-Dividend” รับปันผล-ดบ.เข้าบัญชีผ่านออนไลน์ ลดแพร่ระบาด “โควิด-19”
ตลท.แนะผถห.สมัคร “e-Dividend” รับปันผล-ดบ.เข้าบัญชีผ่านออนไลน์ ลดแพร่ระบาด “โควิด-19”
2 เม.ย. 2563

บริษัท ศูนย์รับฝากหลักทรัพย์ (ประเทศไทย) จำกัด หรือ TSD เชิญชวนผู้ถือหุ้นสมัครใช้บริการ e-Dividend ผ่านช่องทางอิเล็กทรอนิกส์ ออนไลน์ และไปรษณีย์ เพื่อให้ได้รับเงินปันผล/ดอกเบี้ยเข้าบัญชีเงินฝากตามกำหนดวันจ่ายอย่างสะดวก รวดเร็ว และปลอดภัย หมดกังวลเรื่องได้รับเช็คล่าช้า และไม่ต้องนำเช็คไปติดต่อธนาคาร ลดการแพร่ระบาดของโรคติดเชื้อไวรัสโคโรนา 2019 (โควิด-19)
ทั้งนี้ ผู้ถือหุ้นสามารถสมัครบริการโอนเงินปันผล/ดอกเบี้ยเข้าบัญชีเงินฝาก (e-Dividend) ได้ 4 ช่องทาง ดังนี้
1.เครื่อง ATM ของธนาคารไทยพาณิชย์ และธนาคารกรุงเทพ หรือผ่านบัวหลวงไอแบงก์กิ้ง (เฉพาะผู้ถือหุ้นที่มีบัญชีเงินฝากของ 2 ธนาคาร) โดยเลือกบริการสมัคร e-Dividend กับ TSD เลือกประเภทบัญชีที่ต้องการให้โอนเงินเข้า ระบุหมายเลขบัญชี หมายเลขบัตรประชาชน หมายเลขโทรศัพท์มือถือ เพื่อใช้รับ sms แจ้งผลการสมัคร
2.บริษัทหลักทรัพย์ที่ผู้ถือหุ้นใช้บริการ โดยเอกสารและวิธีการสมัครตามแต่ละบริษัทหลักทรัพย์กำหนด
3.Investor Portal (www.set.or.th/tsd) เฉพาะผู้ถือหุ้นที่เป็นสมาชิกซึ่งได้มีการยืนยันตัวตนด้วยตนเองกับ TSD แล้ว โดยเลือกบริการสมัคร e-Dividend กรอกเลขที่บัญชีธนาคารที่ต้องการรับเงินปันผล พร้อมแนบไฟล์ภาพหน้าแรกของสมุดบัญชีธนาคารที่เป็นชื่อของผู้ถือหุ้น เซ็นรับรองสำเนาถูกต้อง
4.ไปรษณีย์ โดยดาวน์โหลดใบสมัครที่ http://www.set.or.th/tsd/th/service/edividend/edividendnew.pdf  พร้อมแนบสำเนาบัตรประจำตัวประชาชน และสำเนาหน้าสมุดบัญชีธนาคารที่เป็นชื่อของผู้ถือหุ้น เซ็นรับรองสำเนาถูกต้อง ส่งมาทางไปรษณีย์ ตามที่อยู่ บริษัท ศูนย์รับฝากหลักทรัพย์ (ประเทศไทย) จำกัด ส่วนบริการผู้ลงทุน เลขที่ 93 ถนนรัชดาภิเษก แขวงดินแดง เขตดินแดง กรุงเทพฯ 10400
 